Ripple

Ripple er et amerikansk teknologiselskap som selger betalingsløsninger til banker og andre finansinstitusjoner. Selskapet ble startet av de tre ingeniørene David Schwartz, Jed McCaleb og Arthur Britto i 2011.

Selskapet har siden vokst til om lag 500 ansatte. Hovedkontoret ligger i San Fransisco, men det finnes også filialer i New York, Sao Paulo, Mumbai, London og Singapore.

Ripples forretningsidé er å erstatte SWIFT, som er et dominerende betalingssystem for internasjonale overføringer. Selskapet mener at dette systemet er dyrt, og saktere enn moderne teknologi tillater. Ripple mener at finansinstitusjoner kan flytte pengene raskere og billigere gjennom flere ulike valutaer, og dermed få større likviditet, ved hjelp av selskapets tjeneste On Demand Liquidity (ODL).

I 2013 utviklet Ripple XRP, som er en open source kryptovaluta som selges til banker, kryptovalutabørser og privatpersoner på XRP ledger. Dette er en åpen blokkjedeteknologi som alle kan bygge sine programmer og tjenester på.

Ripple har også lansert en privat blockchaintjeneste for sentralbanker. Ripple har per 1. januar 2022 inngått avtaler med Bhutan, Egypt, og Palau, og firmaets teknologi er en av mange som ble vurdert av Bank of England SEC hevder imidlertid at noen finansinstitusjoner som har testet Ripple-teknologien har konkludert med at den er dyrere enn andre eksisterende alternativer.

Saksøkt av SEC  
I desember 2020 ble Ripple, Chris Larsen og Brad Garlinghouse saksøkt av det amerikanske Securities and Exchange Commission (SEC). SEC mener at XRP er å regne som et uregistrert verdipapir og ikke en digital valuta, og at Ripple derfor burde ha søkt om tillatelse til å selge XRP. I kjølvannet av stevningen falt verdien av Ripples valuta XRP med over tre milliarder dollar.

Ifølge SECs stevning hadde Larsen og Garlinghouse solgt nesten to milliarder XRP-andeler for å berike seg selv, til tross for at de var klar over at andelene hadde liten praktisk verdi. I stevningen ble det også anført at Ripple hadde markedsført en rekke bruksområder som ikke eksisterte.

SECs leder  uttalte på konferansen The Digital Asset Compliance & Market Integrity Summit‍ at Ripples virtuelle myntenhet ikke kunne regnes som en kryptovaluta på lik linje med for eksempel Bitcoin, som i motsetning til XRP blir produsert av et desentralisert nettverk av individuelle private eller kommersielle bidragsydere.

Direktør William Hinman i SEC holdt i 2018 en tale hvor han konkluderte med at Ethereum var en valuta og ikke et verdipapir. Ripple har anført at XRP blir forskjellsbehandlet fra Ethereum og at loven er uklar. SEC mener på sin side at Hinmans tale kun var hans egen private mening, og ikke ga uttrykk for SECs syn på kryptovaluta. William Hinman ble imidlertid kalt inn som vitne i rettssaken, til tross for motstand fra SEC.

Advokat John Deaton engasjerte seg i søksmålet på vegne av en del XRP-eiere, som ikke har noe med Ripple å gjøre, men som mener at SECs søksmål rammer dem. Investorene mener at SEC ikke representerer dem i denne saken. Deaton har fått status som «amici curiae» («venn av retten»), noe som tildeles personer eller organisasjoner som ikke er direkte part i saken, men likevel har en sterk interesse av den.

Rettssaken forventes å være ferdig i mars 2022.

Påstander om interessekonflikt

I kjølvannet av SECs søksmål har det også oppstått en annen juridisk tvist. Non profit-organisasjonen Empower Oversight sendte innsynsbegjæringer til SEC for å se deres etiske vurderinger av det som ble oppfattet som en interessekonflikt blant SECs ansatte.

Empower Oversight stilte blant annet spørsmål ved hvorfor SECs tidligere direktør William Hinman fikk flere millioner i kompensasjon fra sin tidligere arbeidsgiver, advokatfirmaet Simpson Thatcher, samtidig som han var med å utforme SECs praksis rundt kryptovaluta. Advokatfirmaet er en del av Enterprise Ethereum Alliance, som jobber for å fremme bruken av Ethereum. William Hinmans tale bidro sannsynligvis til at Ethereum steg noe i pris.

Empower Oversight stilte også spørsmål ved at SECs tidligere direktør Jay Clayton erklærte at bitcoin ikke var et verdipapir, rett før han begynte i ny jobb hos One River Asset Management, som er et hedgefond som kun investerer i Ethereum og Bitcoin.

Clayton tok ut søksmål mot Ripple på sin siste arbeidsdag i SEC. SEC på sin side nektet innsyn i de dokumentene Empower Oversight har bedt om innsyn i, med hjemmel i den amerikanske offentlighetsloven, Freedom of information act. Empower oversight bestemte seg derfor for å reise søksmål mot SEC ved domstolen Southern District Court for the Eastern District of Virginia. Stevningen ble levert 8. desember 2021.

Referanser

Eksterne lenker 

Etableringer i 2012
Betalingssystemer
Teknologiselskaper
IT-selskaper